O‘zbekiston Respublikasi Veterinariya va chorvachilikni rivojlantirish davlat qo‘mitasi faoliyatini tartibga soluvchi normativ-huquqiy hujjatlarni tasdiqlash to‘g‘risida

O‘zbekiston Respublikasi Prezidentining “Veterinariya va chorvachilik sohasida davlat boshqaruvi tizimini tubdan takomillashtirish chora-tadbirlari to‘g‘risida” 2019-yil 28-martdagi PF-5696-son Farmoni hamda “O‘zbekiston Respublikasi Veterinariya va chorvachilikni rivojlantirish davlat qo‘mitasi faoliyatini tashkil etish to‘g‘risida” 2019-yil 28-martdagi PQ-4254-son qarori ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Veterinariya va chorvachilikni rivojlantirish davlat qo‘mitasi to‘g‘risidagi nizom 1-ilovaga muvofiq;
 O‘zbekiston Respublikasi Veterinariya va chorvachilikni rivojlantirish davlat qo‘mitasi huzuridagi Veterinariya xizmati va chorvachilikni rivojlantirish jamg‘armasi mablag‘larini shakllantirish va ulardan foydalanish tartibi to‘g‘risidagi nizom 2-ilovaga muvofiq;
 O‘zbekiston Respublikasi Veterinariya va chorvachilikni rivojlantirish davlat qo‘mitasi huzuridagi “O‘zbekchorvanasl” agentligi to‘g‘risidagi nizom 3-ilovaga muvofiq; 
 Veterinariya xizmati mutaxassislarini qayta tayyorlash va malakasini oshirish, ularga malaka toifalari berish tartibi to‘g‘risidagi nizom 4-ilovaga muvofiq tasdiqlansin. 
 2. Samarqand veterinariya meditsinasi instituti huzurida Kadrlarni qayta tayyorlash va ularning malakasini oshirish markazi (keyingi o‘rinlarda Markaz deb ataladi) tashkil etilsin.
 O‘zbekiston Respublikasi Veterinariya va chorvachilikni rivojlantirish davlat qo‘mitasi Markaz Samarqand veterinariya meditsinasi institutining Samarqand viloyati, Samarqand shahri, M. Ulug‘bek ko‘chasi, 77-uy manzilidagi binosiga tekin foydalanish huquqi asosida joylashtirilishini hamda uning o‘quv va moddiy-texnika bazasidan foydalanishi uchun zarur shart-sharoitlar yaratilishini ta’minlasin.
 3. Quyidagilar Markaz faoliyatini moliyalashtirish manbalari etib belgilansin:
 pulli xizmatlar ko‘rsatishdan tushgan mablag‘lar;
 xalqaro moliya institutlari va xorijiy tashkilotlarning grantlari;
 yuridik va jismoniy shaxslarning homiylik xayriyalari;
 qonun hujjatlari bilan taqiqlanmagan boshqa manbalar.
 4. O‘zbekiston Respublikasi Hukumatining 5-ilovaga muvofiq ayrim qarorlariga o‘zgartirish va qo‘shimchalar kiritilsin.
 5. O‘zbekiston Respublikasi Hukumatining 6-ilovaga muvofiq ba’zi qarorlari o‘z kuchini yo‘qotgan deb hisoblansin.
 6. O‘zbekiston Respublikasi Veterinariya va chorvachilikni rivojlantirish davlat qo‘mitasi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov hamda O‘zbekiston Respublikasi Veterinariya va chorvachilikni rivojlantirish davlat qo‘mitasi raisi B.T. Norqobilov zimmasiga yuklansin.
 1. Ushbu Nizom O‘zbekiston Respublikasi Veterinariya va chorvachilikni rivojlantirish davlat qo‘mitasining (keyingi o‘rinlarda Qo‘mita deb ataladi) maqomi, asosiy vazifalari, funksiyalari, huquqlari, javobgarligini, faoliyatini tashkil etish va hisobot berish tartibini, shuningdek, uning rahbarlarining funksional vazifalari va mas’uliyatini belgilaydi. 
 2. Qo‘mita veterinariya, chorvachilik va naslchilik sohasida yagona davlat siyosatini amalga oshiruvchi davlat boshqaruv organi hisoblanadi.
 3. Qo‘mita O‘zbekiston Respublikasi Vazirlar Mahkamasiga (keyingi o‘rinlarda Vazirlar Mahkamasi deb ataladi) bo‘ysunadi.
 4. Qo‘mita o‘z faoliyatida O‘zbekiston Respublikasining Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga, shuningdek, boshqa qonun hujjatlariga amal qiladi. 
 5. Qo‘mita o‘z faoliyatini davlat va xo‘jalik boshqaruvi organlari, huquqni muhofaza qiluvchi organlar, mahalliy davlat hokimiyati organlari va boshqa tashkilotlar bilan hamkorlikda amalga oshiradi.
 6. Qo‘mitaning o‘z vakolatlari doirasida qabul qilgan qarorlari davlat va xo‘jalik boshqaruvi organlari, mahalliy ijro etuvchi hokimiyat organlari, boshqa tashkilotlar, mansabdor shaxslar va fuqarolar tomonidan ijro etilishi majburiy hisoblanadi. 
 7. Qo‘mita, Qoraqalpog‘iston Respublikasi Veterinariya va chorvachilikni rivojlantirish qo‘mitasi, viloyatlar va Toshkent shahar veterinariya va chorvachilikni rivojlantirish boshqarmalari (keyingi o‘rinlarda hududiy boshqarmalar deb ataladi) va tumanlar (shaharlar) veterinariya va chorvachilikni rivojlantirish bo‘limlari (keyingi o‘rinlarda tuman (shahar) bo‘limlari deb ataladi) hamda Qo‘mita tarkibiga kiradigan idoraviy mansub tashkilotlar yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga, O‘zbekiston Respublikasi Moliya vazirligi G‘aznachiligida shaxsiy g‘azna hisobvaraqlariga, bank hisob raqamlariga, shu jumladan, xorijiy valyutasidagi hisob raqamlariga hamda veterinariya ramziga ega bo‘ladi. 
 8. Qo‘mitaning rasmiy nomi:
 a) davlat tilida: 
 to‘liq nomi — O‘zbekiston Respublikasi Veterinariya va chorvachilikni rivojlantirish davlat qo‘mitasi, qisqartirilgani — Veterinariya va chorvachilikni rivojlantirish davlat qo‘mitasi; 
 b) ingliz tilida:
 to‘liq nomi — State Committee of Veterinary and livestock development of the Republic of Uzbekistan, qisqartirilgani — State Committee of Veterinary and livestock development;
 v) rus tilida:
 to‘liq nomi — Gosudarstvenniy komitet veterinarii i razvitiya jivotnovodstva Respubliki Uzbekistan, qisqartirilgani — Goskomveterinarii i razvitiya jivotnovodstva.
 9. Qo‘mitaning joylashgan joyi (pochta manzili): 100123, Toshkent shahri, Kichik halqa yo‘li ko‘chasi, 21a-uy.
 10. Qo‘mita tizimiga quyidagilar kiradi:
 Qo‘mitaning markaziy apparati;
 Qoraqalpog‘iston Respublikasi Veterinariya va chorvachilikni rivojlantirish qo‘mitasi, viloyatlar va Toshkent shahar veterinariya va chorvachilikni rivojlantirish boshqarmalari; 
 tumanlar (shaharlar) veterinariya va chorvachilikni rivojlantirish bo‘limlari;
 Qo‘mita huzuridagi “O‘zbekchorvanasl” agentligi (keyingi o‘rinlarda Agentlik deb yuritiladi) markaziy apparati, uning hududiy markazlari hamda “Oʻznaslchilik” davlat korxonasi va “O‘zzoovetta’minotxizmat” davlat unitar korxonasi;
 Respublika hayvonlar kasalliklari tashxisi va oziq-ovqat mahsulotlari xavfsizligi davlat markazi;
 Qoraqalpog‘iston Respublikasi va viloyatlar hayvonlar kasalliklari tashxisi va oziq-ovqat mahsulotlari xavfsizligi davlat markazlari va uning tumanlar (shaharlar) hayvonlar kasalliklari tashxisi va oziq-ovqat mahsulotlari xavfsizligi davlat markazlari;
 Davlat chegarasi va transportda davlat veterinariya nazorati boshqarmasi;
 Veterinariya dori vositalari, ozuqabop qo‘shimchalar sifati va muomalasi nazorati bo‘yicha Davlat ilmiy markazi;
 Samarqand veterinariya meditsinasi instituti va uning filiallari hamda akademik litsey;
 Veterinariya ilmiy-tadqiqot instituti, Chorvachilik va parrandachilik ilmiy-tadqiqot instituti, Qorako‘lchilik va cho‘l ekologiyasi ilmiy-tadqiqot instituti hamda Baliqchilik ilmiy-tadqiqot instituti;
 Veterinariya uchastkalari, bozorlar veterinariya-sanitariya ekspertiza laboratoriyalari, chegara va transportdagi veterinariya punktlari (uchastkalari).
 11. Qo‘mita va uning tizimiga kiruvchi tashkilot va muassasalarning tasdiqlangan tuzilmalarida belgilangan boshqaruv xodimlari veterinariya va chorvachilikni rivojlantirish davlat organlari va muassasalarining xodimlari hisoblanadi. 
 12. Quyidagilar Qo‘mitaning asosiy vazifalari hisoblanadi:
 veterinariya, chorvachilik va naslchilik sohasida yagona davlat siyosatini amalga oshirish, normativ-huquqiy hujjatlarni xalqaro standartlarga muvofiqlashtirish, ushbu sohada davlat, xo‘jalik boshqaruvi organlari hamda mahalliy davlat hokimiyati organlarining o‘zaro hamkorligini muvofiqlashtirish, veterinariya faoliyatini litsenziyalashni amalga oshirish;
 veterinariya sohasi va chorvachilikning barcha tarmoqlarini, shu jumladan, qoramolchilik, qo‘ychilik, qorako‘lchilik, echkichilik, yilqichilik, parrandachilik, baliqchilik, asalarichilik va quyonchilikni rivojlantirish, naslchilik-seleksiya ishlarini muvofiqlashtirish hamda ushbu yo‘nalishlar bo‘yicha maqsadli davlat dasturlarini ishlab chiqish va amalga oshirish;
 mamlakat hududlarini hayvonlarning yuqumli kasalliklari kirib kelishidan himoya qilishni ta’minlash, amaliyotga hayvonlarni davolashning va profilaktikasining zamonaviy usullarini joriy etish, mahalliy va xorijiy fan yutuqlarini tatbiq etish asosida veterinariya dori vositalarining yangi turlari va shakllarini ishlab chiqarishni tashkil etish; 
 epizootik osoyishtalikni ta’minlashda hayvonlarning yuqumli kasalliklarini o‘z vaqtida aniqlash, tashxis qo‘yish va tarqalishining oldini olishga doir profilaktika ishlarining samaradorligini monitoring qilish;
 chorvachilik va naslchilik sohasini davlat tomonidan qo‘llab-quvvatlashning yagona mexanizmlarini amalga oshirish, chorvachilik xo‘jaliklariga ozuqa yetishtirish uchun ajratilgan yer maydonlarida chorva ozuqa ekinlarini joylashtirishni tashkil etish hamda yuqori hosildorlikka erishishni monitoring qilish; 
 chorvachilik tarmoqlarida hayvonlarni identifikatsiya qilish, ularni hisobga olish, hisobdan chiqarish va saqlash ishlarini tashkil etish, qishloq xo‘jaligi hayvonlarini zoti bo‘yicha rayonlashtirish;
 veterinariya va naslchilik to‘g‘risidagi qonun hujjatlariga rioya etilishi hamda veterinariya dori vositalari va ozuqabop qo‘shimchalarning sifati va muomalasi yuzasidan davlat nazoratini amalga oshirish; 
 veterinariya va naslchilik-seleksiya sohalarida ilmiy, uslubiy va ta’lim salohiyatini har tomonlama rivojlantirish, ilmiy tadqiqotlar yo‘nalishlarini belgilash, fundamental va amaliy tadqiqotlar, innovatsiya ishlanmalari natijalarini veterinariya va naslchilik-seleksiya amaliyotiga joriy etilishini muvofiqlashtirish; 
 chorvachilik mahsulotlarini xalqaro talablarga muvofiq sertifikatlashtirish va standartlashtirishni ta’minlash, sifat menejmentining zamonaviy usullarini keng joriy etish, veterinariya va chorvachilik sohalariga xorijiy investitsiyalar va grant mablag‘larini jalb qilish; 
 soha kadrlarini tizimli tayyorlash, ularning malakasini oshirish va qayta tayyorlashni tashkil etish, rahbar hamda mutaxassislarning ish uslubi va shakllarini takomillashtirish. 
 13. Qo‘mita o‘ziga yuklangan asosiy vazifalarga muvofiq quyidagi funksiyalarni amalga oshiradi:
 a) veterinariya, chorvachilik va naslchilik sohasida yagona davlat siyosatini amalga oshirish, normativ-huquqiy hujjatlarni xalqaro standartlarga muvofiqlashtirish, ushbu sohada davlat, xo‘jalik boshqaruvi organlari hamda mahalliy davlat hokimiyati organlarining o‘zaro hamkorligini muvofiqlashtirish, veterinariya faoliyatini litsenziyalashni amalga oshirish sohasida:
 veterinariya, chorvachilik va naslchilik sohalarini yanada rivojlantirish, shu jumladan epizootik barqarorlikni ta’minlashda hayvonlarning yuqumli kasalliklarini o‘z vaqtida aniqlash, tashxis qo‘yish va tarqalishining oldini olish, veterinariya to‘g‘risidagi qonun hujjatlariga rioya etilishida davlat nazoratini ta’minlash, veterinariya sohasidagi huquqbuzarliklarning oldini olish, veterinariya dori vositalari va ozuqabop qo‘shimchalarning sifati hamda muomalasi yuzasidan nazoratni tashkil etish va yuritish, chorvachilikda sun’iy urug‘lantirish, naslchilik-seleksiya ishlarini tashkil etish va rivojlantirish, chorvachilik xo‘jaliklariga ozuqa yetishtirish uchun ajratilgan yer maydonlarida chorva ozuqa ekinlarini joylashtirish ustidan davlat nazoratini ta’minlash hamda yuqori hosildorlikka erishishni monitoring qilish, chorvachilik tarmoqlarida hayvonlarni identifikatsiya qilish, qishloq xo‘jaligi hayvonlarini zoti bo‘yicha rayonlashtirish sohasida davlat boshqaruvini amalga oshiradi;
 Qo‘mita tizimiga kiruvchi tashkilotlarda hisob va hisobot yuritilishini hamda mol-mulk saqlanishini, hisobga olinishini va hisobdan chiqarilishini ta’minlash, yetkazilgan moddiy zararni undirish choralarini ko‘radi;
 Qo‘mita tizimiga kiruvchi tashkilotlarning buxgalteriya hisobotlarini, balanslarini ko‘rib chiqadi, umumlashtiradi, yig‘ma balanslar tuzadi va ularni tegishli organlarga taqdim etadi;
 veterinariya, chorvachilik va naslchilik sohasini tartibga solish bo‘yicha xalqaro standartlarga muvofiq normativ-huquqiy hujjatlar loyihalarini ishlab chiqadi va Vazirlar Mahkamasiga kiritadi;
 hududiy boshqarmalar to‘g‘risidagi nizomlarni, shuningdek, veterinariya va chorvachilikni rivojlantirish davlat organlari hamda muassasalarining nizom (ustav)larini ishlab chiqadi va tasdiqlaydi;
 veterinariya, chorvachilik va naslchilik sohasida xorijiy davlatlar bilan xalqaro hamkorlikni amalga oshirishda ishtirok etadi hamda xalqaro hamkorlikni amalga oshirishda O‘zbekiston Respublikasining manfaatlarini ifodalaydi;
 veterinariya va naslchilik-seleksiya sohasida xorijiy davlatlar tajribalarini tahlil qiladi hamda ularning qonunchilik sohasidagi yutuqlaridan foydalanish bo‘yicha takliflar tayyorlaydi;
 xorijiy davlatlarning veterinariya xizmatlari bilan veterinariya sohasida axborotlar almashinuvini amalga oshiradi va veterinariya sertifikatlari namunalarini belgilangan tartibda kelishadi;
 xalqaro va xorijiy davlatlarning nodavlat notijorat tashkilotlari hamda ularning vakolatxonalari va filiallari tomonidan veterinariya va naslchilik-seleksiya sohasiga oid tadbirlarning belgilangan tartibda o‘tkazilishini tashkil etadi; 
 veterinariya sohasiga oid xalqaro shartnomalarni ishlab chiqishda va ularning ijrosini ta’minlashda ishtirok etadi; 
 veterinariya va naslchilik-seleksiya sohasiga oid xalqaro hamkorlikning ustuvor yo‘nalishlari bo‘yicha Vazirlar Mahkamasiga takliflar kiritadi;
 o‘ziga bo‘ysunuvchi tuzilmalari orqali veterinariya va chorvachilik sohasida boshqa tashkilotlar bilan o‘zaro hamkorlik qiladi va qo‘shma tadbirlarni amalga oshiradi;
 veterinariya faoliyatini litsenziyalashni amalga oshiradi;
 mahalliy va import qilinadigan veterinariya dori vositalari hamda ozuqabop qo‘shimchalarni ro‘yxatdan o‘tkazadi va ularga ro‘yxatdan o‘tkazilganlik guvohnomasini beradi;
 davlat veterinariya xizmati nazorati ostidagi tovarlarni eksport, import qilishga hamda O‘zbekiston Respublikasi hududi orqali tranzit qilishga ruxsatnoma, veterinariya guvohnomasi va veterinariya sertifikatini beradi;
 ixtisoslashgan so‘yish korxonalarining hamda ushbu sohadagi mahsulot va xomashyolarni qayta ishlash, ishlab chiqarish, saqlash, tashish, sotish va realizatsiya qilish bilan shug‘ullanuvchilar faoliyatining veterinariya, veterinariya-sanitariya qoidalari va normalariga muvofiqligi yuzasidan veterinariya-sanitariya xulosalarini beradi; 
 bozorlarda, savdo tashkilotlarida va boshqa savdo obyektlarida ushbu sohadagi mahsulot va xomashyoni, shuningdek bozorlarda realizatsiya qilinadigan o‘simlik, oziq-ovqat mahsulotlarini qabul qilish, saqlash hamda realizatsiya qilishga veterinariya-sanitariya ekspertizasi xulosasini beradi;
 fuqarolar va yuridik shaxslarning vakillarini qabul qilinishi, jismoniy va yuridik shaxslarning murojaatlarini qonun hujjatlarida belgilangan tartibda ko‘rib chiqilishini ta’minlaydi;
 veterinariya va chorvachilikni rivojlantirish davlat organlari hamda muassasalarining moddiy-texnika bazasini rivojlantirish bo‘yicha chora-tadbirlarni ishlab chiqadi va amalga oshiradi; 
 Qo‘mita tizimi faoliyatiga oid gazeta va jurnallar chiqarilishini, tegishli ruxsatnomalar blankalari, sohaga tegishli kitob, byulleten va qo‘llanmalar chop etilishini hamda butunjahon Internet tarmog‘ida veb-sayt yuritilishini tashkil etadi; 
 b) veterinariya sohasi va chorvachilikning barcha tarmoqlarini, shu jumladan, qoramolchilik, qo‘ychilik, qorako‘lchilik, echkichilik, yilqichilik, parrandachilik, baliqchilik, asalarichilik va quyonchilikni rivojlantirish, naslchilik-seleksiya ishlarini muvofiqlashtirish hamda ushbu yo‘nalishlar bo‘yicha maqsadli davlat dasturlarini ishlab chiqish va amalga oshirish sohasida: 
 respublika hududida paydo bo‘lish xavfi bo‘lgan hayvonlar kasalliklarini tahlil qilish, ularni oldini olish va tugatishga doir dasturlarni ishlab chiqadi;
 veterinariya va chorvachilikni rivojlantirish davlat organlari hamda muassasalarining kelgusida rejalashtiriladigan ishlarini prognozlashtirish, manfaatdor vazirlik va idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda sohani rivojlantirishning davlat va mahalliy dasturlarini ishlab chiqadi hamda ularni amalga oshiradi;
 chorvachilikning barcha tarmoqlarini, shu jumladan qoramolchilik, qo‘ychilik, qorako‘lchilik, echkichilik, yilqichilik, parrandachilik, baliqchilik, asalarichilik va quyonchilikni rivojlantirish choralarini ko‘radi;
 naslchilik-seleksiya ishlarini muvofiqlashtiradi hamda chorvachilikning barcha tarmoqlari va naslchilik-seleksiya ishlari bo‘yicha maqsadli davlat dasturlarini ishlab chiqadi va amalga oshiradi;
 “Qorako‘lchilik” Respublika uyushmasi, “Parrandasanoat” uyushmasi, “O‘zbekbaliqsanoat” uyushmasi va “O‘zbekiston asalarichilari” uyushmasi bilan hamkorlikda ishlarni tashkil etilishini ta’minlaydi;
 v) mamlakat hududlarini hayvonlarning yuqumli kasalliklari kirib kelishidan himoya qilishni ta’minlash, amaliyotga hayvonlarni davolashning va profilaktikasining zamonaviy usullarini joriy etish, mahalliy va xorijiy fan yutuqlarini tatbiq etish asosida veterinariya dori vositalarining yangi turlari va shakllarini ishlab chiqarishni tashkil etish sohasida: 
 hayvonlarni kasalliklardan himoya qilish, hayvonlardan olinadigan mahsulot va xomashyo xavfsizligini ta’minlashda idoraviy hamda ishlab chiqarish veterinariya xizmatlari faoliyatini muvofiqlashtiradi;
 hayvonlar kasalliklariga tashxis qo‘yish, ularni davolash va oldini olish tadbirlari bajarilishi yuzasidan nazoratni amalga oshiradi;
 xo‘jalik yurituvchi subyektlar, shu jumladan yakka tartibdagi tadbirkorlarning veterinariya sohasiga oid faoliyati yuzasidan belgilangan tartibda tekshiruvlar o‘tkazadi;
 ixtisoslashgan so‘yish korxonalari hamda hayvonlarning egalari tomonidan, shuningdek, ushbu sohadagi mahsulot va xomashyoni ishlab chiqarish, qayta ishlash, saqlash hamda ularning savdosi bilan shug‘ullanuvchilar tomonidan veterinariya to‘g‘risidagi qonun hujjatlari ijro etilishi yuzasidan nazoratni amalga oshiradi;
 veterinariya, chorvachilik va naslchilik sohasiga oid faoliyat yuzasidan belgilangan tartibda boshqa nazorat ishlarini amalga oshiradi;
 mamlakatimiz hududiga hayvonlarning yuqumli kasalliklari kirib kelishidan himoya qilishni ta’minlash, hayvonlarni davolashning va profilaktikasining zamonaviy usullarini amaliyotga joriy etadi, mahalliy va xorijiy fan yutuqlarini tatbiq etish asosida veterinariya dori vositalarining yangi turlari va shakllarini ishlab chiqaradi; 
 chegara oldi tumanlarda va chegaradosh davlatlarda yuzaga kelgan epizootik vaziyat to‘g‘risida tegishli organlar va tashkilotlarni xabardor qiladi, tegishli veterinariya tadbirlarini amalga oshirishda zarur tavsiyalar beradi;
 hayvonlar kasalliklariga tashxis qo‘yish ishlarida eng zamonaviy va tezkor usullarni joriy etish bo‘yicha tegishli chora-tadbirlarni ishlab chiqadi va ularning bajarilishini ta’minlaydi; 
 mahalliy va xorijiy fan yutuqlarini tatbiq etish asosida veterinariya dori vositalarining yangi turlari va shakllarini ishlab chiqarish bo‘yicha davlat dasturlarini ishlab chiqishda hamda amalga oshirishda ishtirok etadi;
 g) epizootik osoyishtalikni ta’minlashda hayvonlarning yuqumli kasalliklarini o‘z vaqtida aniqlash, tashxis qo‘yish va tarqalishining oldini olishga doir profilaktika ishlarining samaradorligini monitoring qilish sohasida:
 mahsulot va xomashyolarni veterinariya, veterinariya-sanitariya qoidalari va normalariga asosan ekspertizadan o‘tkazish tartiblarini belgilaydi va ekspertizadan o‘tkazilishini ta’minlaydi;
 hayvonlar o‘ta xavfli yuqumli kasalliklarga chalinganligi xususida shubha mavjud bo‘lgan taqdirda, zarur chora-tadbirlarning bajarilishini o‘rganadi va muvofiqlashtiradi;
 belgilangan tartibda veterinariyaga oid statistika hisobotini yuritilishi va taqdim etilishini talab qiladi;
 davlat va xo‘jalik boshqaruvi organlari, mahalliy davlat hokimiyat organlari va boshqa manfaatdor tashkilotlar bilan birgalikda epizootiyaga qarshi tadbirlarning bajarilishini ta’minlaydi;
 ichki ishlar organlarining karantin tadbirlarini ta’minlash bo‘linmalari bilan birgalikda epizootik osoyishtalikni ta’minlashga doir tadbirlarni tashkil etadi;
 kasalliklarning kelib chiqishi va hayvonlarning nobud bo‘lishi sabablarini tahlil qiladi, ularning oldini olish bo‘yicha tavsiyalar ishlab chiqadi;
 hayvonlar yuqumli kasalliklarining oldini olish va ularni tugatishga doir chora-tadbirlarni amalga oshiradi;
 xorijiy davlatlarning ilg‘or tajribasi va ilm-fan yutuqlarini o‘rganadi, ma’lumotlarni umumlashtiradi hamda davlat veterinariya xizmati tizimini yanada rivojlantirish chora-tadbirlarini ishlab chiqadi;
 belgilangan tartibda veterinariya dori vositalari va boshqa moddiy-texnika resurslarining zaxirasini yaratadi; 
 Vazirlar Mahkamasi tomonidan tasdiqlangan ro‘yxat bo‘yicha hayvonlarning o‘ta xavfli yuqumli kasalliklari bo‘yicha profilaktika, tashxis qo‘yish va tugatish tadbirlarini amalga oshirish uchun zarur bo‘lgan veterinariya dori vositalarini hamda moddiy-texnika vositalarini belgilangan tartibda xarid qiladi va markazlashtirilgan holda taqsimlaydi;
 epizootik holat yuzasidan monitoring olib boradi;
 d) chorvachilik va naslchilik sohasini davlat tomonidan qo‘llab-quvvatlashning yagona mexanizmlarini amalga oshirish, chorvachilik xo‘jaliklariga ozuqa yetishtirish uchun ajratilgan yer maydonlarida chorva ozuqa ekinlarini joylashtirishni tashkil etish hamda yuqori hosildorlikka erishishni monitoring qilish sohasida: 
 chorvachilik xo‘jaliklariga ozuqa yetishtirish uchun ajratilgan yer maydonlarida chorva ozuqa ekinlarini joylashtirilishi yuzasidan nazoratni amalga oshiradi; 
 chorvachilik xo‘jaliklaridagi shartli mol bosh soniga nisbatan yer maydonlarini ajratilishi va ulardan samarali foydalanish monitoringini amalga oshiradi; 
 paxta va g‘alla ekin maydonlariga almashlab ekiladigan chorva ozuqasi uchun ekinlarning to‘liq ekilishi hamda yetishtiriladigan hosilning chorvachilik xo‘jaliklari va aholiga tizimli yetkazilishini monitoring qiladi;
 e) chorvachilik tarmoqlarida hayvonlarni identifikatsiya qilish, ularni hisobga olish, hisobdan chiqarish va saqlash ishlarini tashkil etish, qishloq xo‘jaligi hayvonlarini zoti bo‘yicha rayonlashtirish sohasida:
 chorvachilikda sun’iy urug‘lantirish, naslchilik-seleksiya ishlarini tashkil etadi va qishloq xo‘jaligi hayvonlarini zoti bo‘yicha rayonlashtiradi;
 qishloq xo‘jaligi hayvonlarini zoti bo‘yicha joylashtirish rejalarining bajarilishini o‘rganadi;
 fermer va dehqon xo‘jaliklari uchun chorva naslchiligi xizmati ko‘rsatishni tashkil etadi;
 hayvonlarni identifikatsiya qilish ishlarini muvofiqlashtiradi;
 aholi va xo‘jalik yurituvchi subyektlarda parvarish qilinayotgan chorva mollarini sug‘urtalashda vositachilik (agentlik) vazifalarini bajaradi.
 j) veterinariya va naslchilik to‘g‘risidagi qonun hujjatlariga rioya etilishi hamda veterinariya dori vositalari va ozuqabop qo‘shimchalarning sifati va muomalasi yuzasidan davlat nazoratini amalga oshirish sohasida:
 veterinariya to‘g‘risidagi qonun hujjatlariga rioya etilishida davlat nazoratini amalga oshiradi;
 respublika hududini hayvonlarning yuqumli kasalliklarini qo‘zg‘atuvchilari olib kirilishidan muhofaza qilish, shuningdek, hayvonlar, ushbu sohaga mansub mahsulot va xomashyo, veterinariya dori vositalari, ozuqalar va ozuqabop qo‘shimchalarni tayyorlash, olib o‘tish (tashish), eksport va import qilish bo‘yicha davlat veterinariya nazoratini amalga oshiradi;
 davlat veterinariya xizmati nazorati ostidagi tovarlarning O‘zbekiston Respublikasiga olib kirilishi, O‘zbekiston Respublikasidan olib chiqilishi, shuningdek, O‘zbekiston Respublikasi hududi orqali tranziti uchun rasmiylashtiriladigan veterinariya hujjatlari berilishini nazorat qiladi;
 mahsulotlar va xomashyolarni veterinariya, veterinariya-sanitariya qoidalari va normalariga muvofiq ishlab chiqarilishi bo‘yicha davlat veterinariya nazoratini olib boradi;
 xususiy veterinariya faoliyatini amalga oshirish uchun tadbirkorlik subyektlariga belgilangan tartibda litsenziya beradi, shuningdek litsenziat tomonidan litsenziya talablari va shartlariga rioya etilishi ustidan davlat veterinariya nazoratini amalga oshiradi;
 davlat va idoraviy veterinariya xizmatlari, ichki ishlar organlarining karantin tadbirlarini ta’minlash bo‘linmalarining veterinariya sohasiga oid faoliyatini belgilangan tartibda muvofiqlashtiradi va nazorat qiladi;
 veterinariya sohasidagi huquqbuzarliklarning oldini olish ishlarini sifatli va tizimli ravishda tashkil etish bo‘yicha tegishli davlat boshqaruv organlari bilan chora-tadbirlarni ishlab chiqadi va amalga oshiradi;
 jismoniy va yuridik shaxslardan epizootiyaga qarshi tadbirlar, davolash, veterinariya-sanitariya tadbirlarining bajarilishini talab qiladi;
 veterinariya va chorvachilikni rivojlantirish davlat organlari hamda muassasalari tomonidan taqdim etiladigan hisobotlar shakllarini tasdiqlaydi va uning muddatlarini belgilaydi;
 veterinariya dori vositalari va ozuqabop qo‘shimchalarni qonun hujjatlarida belgilangan tartibda, ularning veterinariya ekspertizasi va sinovi natijalariga ko‘ra davlat ro‘yxatidan o‘tkazadi hamda ularga ro‘yxatdan o‘tkazilganlik guvohnomalarini beradi; 
 veterinariya dori vositalari va ozuqabop qo‘shimchalarning veterinariya, veterinariya-sanitariya qoidalari va normalariga muvofiq ishlab chiqarilishi va tayyorlanishini o‘rganadi va nazorat qiladi;
 veterinariya dori vositalarini va ozuqabop qo‘shimchalarning sifati hamda muomalasi yuzasidan nazoratni amalga oshiradi;
 z) veterinariya va naslchilik-seleksiya sohalarida ilmiy, uslubiy va ta’lim salohiyatini har tomonlama rivojlantirish, ilmiy tadqiqotlar yo‘nalishlarini belgilash, fundamental va amaliy tadqiqotlar, innovatsiya ishlanmalari natijalarini veterinariya va naslchilik-seleksiya amaliyotiga joriy etilishini muvofiqlashtirish sohasida: 
 veterinariya, chorvachilik va naslchilik-seleksiya sohalarida ilmiy, uslubiy va ta’lim salohiyatini har tomonlama rivojlantirish choralarini ko‘radi; 
 veterinariya, chorvachilik va naslchilik-seleksiya sohalarida ilmiy tadqiqotlar yo‘nalishlarini belgilaydi;
 fundamental, ilmiy-amaliy tanlovlar va innovatsion ilmiy tadqiqotlarda qatnashish uchun taqdim etilgan ilmiy loyihalarning ekspertizasida ishtirok etadi;
 veterinariya, chorvachilik va naslchilik-seleksiya sohalarida davlat grantlari asosida va xalqaro hamkorlik doirasida o‘tkaziladigan ilmiy tadqiqotlarning amalga oshirilishini tashkillashtiradi va muvofiqlashtiradi;
 hayvonlar kasalliklariga tashxis qo‘yish, davolash va profilaktikasi hamda naslchilik-seleksiya ishlarining eng zamonaviy, samarali usullarini ishlab chiqish bo‘yicha ilmiy-tadqiqot ishlarini o‘tkazadi, shuningdek ularni amaliyotga joriy etishni tashkillashtiradi;
 ilm-fan, ta’lim muassasalari, nodavlat notijorat tashkilotlar shu jumladan, xalqaro hamkorlikni kengaytirish orqali veterinariya xizmati faoliyatiga ilg‘or texnologiyalar va ish uslublarini joriy etadi, veterinariya, chorvachilik va naslchilik-seleksiya masalalari bo‘yicha ilmiy anjuman va konferensiyalarni tashkillashtirish va o‘tkazishda ishtirok etadi; 
 hayvonlar kasalliklariga tashxis qo‘yish, ozuqalarning, shuningdek chorvachilik obyektlarida ichimlik suvining sifatini baholash maqsadida laboratoriya tekshiruvlari o‘tkazish tartibini belgilaydi;
 odamlar va hayvonlar uchun umumiy bo‘lgan kasalliklardan aholi sog‘lig‘ini muhofaza qilishda boshqa davlat organlari bilan hamkorlik qiladi;
 xorijiy va chegaradosh davlatlardagi hamda respublika hududidagi epizootik holatdan kelib chiqib, epizootiyaga qarshi profilaktika tadbirlarini belgilaydi va amalga oshiradi;
 chorvachilik fermer xo‘jaliklari va ularning mahsulotlarini qayta ishlash korxonalarida ishlab chiqarish jarayonlarini nazorat qilishning xalqaro tan olingan tizimini joriy etishda boshqa davlat organlari bilan hamkorlik qiladi.
 i) chorvachilik mahsulotlarini xalqaro talablarga muvofiq sertifikatlashtirish va standartlashtirishni ta’minlash, sifat menejmentining zamonaviy usullarini keng joriy etish, veterinariya va chorvachilik sohalariga xorijiy investitsiyalar va grant mablag‘larini jalb qilish sohasida: 
 sohaga taalluqli normativ hujjatlarni va standartlarni ishlab chiqadi, tasdiqlaydi va xalqaro standartlarga uyg‘unlashtiradi;
 veterinariyada sertifikatsiyalashning talablarini ishlab chiqadi;
 standartlarni amaliyotga joriy etish va unga amal qilinishini nazorat qiladi;
 sohaga taalluqli normativ hujjatlar va standartlarning yagona reyestrini shakllantiradi va yuritadi;
 sinov laboratoriyalarini o‘tkazishda tegishli organlar bilan hamkorlik qiladi;
 akkreditatsiyalangan sinov laboratoriyalarining reyestrini shakllantiradi va yuritadi;
 naslchilik zavodi, naslchilik xo‘jaligi va naslchilik fermalarini davlat attestatsiyasidan o‘tkazadi;
 seleksiya yutug‘i ekspertizasi va sinovini belgilangan tartibda o‘tkazadi;
 naslchilik mahsuloti (materiallari)ga belgilangan tartibda sertifikatlar beradi;
 naslchilik zavodi, xo‘jaligi va fermalarida zamonaviy usullar bilan chorva mollarining mahsuldorligini oshirish, nasldorlik sifatlarini takomillashtirish, hisobga olish va hisobot ishlarini yuritish, chorva mollarni belgilar majmui bo‘yicha baholashni (bonitirovka) amalga oshiradi;
 manfaatdor vazirliklar, davlat qo‘mitalari va idoralar bilan birgalikda naslchilik ishlarida foydalaniladigan texnologiya asbob-uskunalarni ishlab chiqarishda va import bo‘yicha sotib olishda, yangi texnologik asbob-uskunalar va maxsus transportlar yaratilishida ishtirok etadi;
 davlat, idoraviy va xususiy sektorlarda naslchilik ishlari mutaxassislari faoliyatini nazorat qiladi va muvofiqlashtiradi;
 k) soha kadrlarini tizimli tayyorlash, ularning malakasini oshirish va qayta tayyorlashni tashkil etish, rahbar hamda mutaxassislarning ish uslubi va shakllarini takomillashtirish sohasida: 
 zamonaviy talablar hamda davlat va jamiyat qurilishi sohasidagi demokratlashtirish jarayonlarini hisobga olgan holda, veterinariya sohasida kadrlar malakasini oshirishni tashkil etadi;
 veterinariya, chorvachilik va naslchilik sohasidagi kadrlarni tayyorlash va ularning malakasini oshirishni amalga oshiruvchi ta’lim yo‘nalishlarini akkreditatsiya qilishda, ularning pedagog va ilmiy xodimlarini attestatsiyadan o‘tkazishda ishtirok etadi; 
 kadrlar ishini yuritish, veterinariya, chorvachilik va naslchilik mutaxassislarini tayyorlash, qayta tayyorlash va ularning malakasini oshirish tizimini takomillashtirish bo‘yicha takliflar ishlab chiqadi;
 veterinariya va chorvachilikni rivojlantirish davlat organlari hamda muassasalarining rahbarlik lavozimlariga kadrlar zaxirasini shakllantiradi va ularning malakasini oshirish ishlarini tashkil etadi;
 qonun hujjatlarida belgilangan tartibda veterinariya va chorvachilikni rivojlantirish davlat organlari hamda muassasalarining rahbarlari va mutaxassislarining kasbiy tayyorgarligi va malakasi bo‘yicha egallab turgan lavozimiga munosibligi yuzasidan ularni attestatsiyadan o‘tkazadi; 
 veterinariya va chorvachilikni rivojlantirish davlat organlari hamda muassasalarining boshliqlari va ularning o‘rinbosarlari lavozimlariga nomzod kadrlar nomenklaturasini yuritadi;
 kadrlar salohiyatini o‘rganish va tahlil qilish asosida mintaqaviy xususiyatlarni va iqtisodiyotning real sektori aniq ehtiyojlarini hisobga olgan holda veterinariya, chorvachilik va naslchilik sohasiga oliy ta’lim muassasalari bo‘yicha har yilgi qabul kvotalariga takliflar kiritadi;
 kadrlarning xorijiy ilmiy va ta’lim muassasalarida veterinariya, chorvachilik va naslchilik sohasidagi malakasini oshirishni belgilangan tartibda tashkillashtiradi;
 veterinariya va chorvachilikni rivojlantirish davlat organlari hamda muassasalaridagi rahbar va mutaxassislarning ish uslubi va shakllarini takomillashtirish yuzasidan chora-tadbirlarni amalga oshiradi.
 Qo‘mita qonun hujjatlarida nazarda tutilgan boshqa funksiyalarni ham amalga oshirishi mumkin.
 14. Qo‘mita o‘ziga yuklangan vazifa va funksiyalarni bevosita, shuningdek, Qo‘mita tashkiliy tuzilmasiga kiruvchi tashkilotlar orqali amalga oshiradi.
 15. Quyidagilar Qo‘mita markaziy apparatining asosiy vazifalari hisoblanadi:
 veterinariya, chorvachilik va naslchilik sohasida yagona davlat siyosatini amalga oshirishni ta’minlash;
 Qo‘mita hamda tashkiliy tuzilmasiga kiruvchi tashkilotlar faoliyati bilan bog‘liq prognoz ko‘rsatkichlar, maqsadli indikatorlar, sifatga erishish va rivojlantirish dasturlarini samarali amalga oshirishni ta’minlash; 
 Qo‘mita faoliyati sohasiga tegishli masalalarda vazirliklar va idoralar bilan hamkorlik qilish, Vazirlar Mahkamasi va uning Rayosatining yig‘ilishlarida masalalarni muhokama qilishda ishtirok etish; 
 O‘zbekiston Respublikasi Prezidenti hamda O‘zbekiston Respublikasining Bosh vaziri va uning o‘rinbosarlari topshiriqlarini o‘z vaqtida, to‘liq va sifatli bajarish;
 Qo‘mita xodimlarini tizimli qayta tayyorlash va malakasini oshirishni tashkil etish;
 Qo‘mitaning markaziy apparati va uning tashkiliy tuzilmasiga kiruvchi tashkilotlari faoliyatining samaradorligi va natijadorligini tanqidiy tahlil qilish, tahlil natijalariga ko‘ra zarur chora-tadbirlarni ko‘rish;
 Qo‘mitaning markaziy apparati va uning tashkiliy tuzilmasiga kiruvchi tashkilotlar faoliyatiga zamonaviy ish uslublarini joriy etish;
 veterinariya, chorvachilik va naslchilik sohasida davlat xizmatlarini ko‘rsatish samaradorligi, sifati va erkinligini ta’minlash;
 jismoniy va yuridik shaxslar murojaatlarini ko‘rib chiqish bo‘yicha ishlarni samarali ta’minlash, aholi bilan to‘g‘ridan to‘g‘ri va ochiq muloqotni yo‘lga qo‘yish;
 O‘zbekiston Respublikasi Prezidentining Xalq qabulxonalari bilan samarali hamkorlik qilishni, Qo‘mita rahbariyati va xodimlarining ular faoliyatida faol ishtirok etishini, O‘zbekiston Respublikasi Prezidentining Virtual qabulxonasidan kelib tushadigan jismoniy va yuridik shaxslar murojaatlarining o‘z vaqtida va to‘liq ko‘rib chiqilishini ta’minlash;
 veterinariya, chorvachilik va naslchilik sohasini rivojlantirish bo‘yicha maqsadli dasturlar, ushbu sohadagi dasturiy-uslubiy va boshqa tartibga soluvchi hujjatlarni belgilangan tartibda tasdiqlash;
 veterinariya, chorvachilik va naslchilik sohasida xalqaro va davlatlararo hamkorlikni kengaytirish va mustahkamlash, xorijiy investitsiyalar va grantlarni jalb etish bo‘yicha xalqaro xorijiy tadbirlarda Qo‘mitaning vakillarining ishtirokini ta’minlash; 
 Qo‘mita hay’ati qarorlari, Qo‘mita raisining qarorlari, buyruqlari va topshiriqlarining o‘z vaqtida va sifatli bajarilishini ta’minlash; 
 tarkibiy bo‘linmalarda kadrlarni tanlash va joy-joyiga qo‘yish, ularning kasb mahorati, chuqur bilimga egaligi, tajribasi, ishchanlik va odob-ahloq hamda ma’naviyatining yuqori darajasi kafolatlanganligini ta’minlash, ularning kasbiy malakasini oshirish choralarini ko‘rish, nazoratdagi tarkibiy bo‘linmalarda kadrlar zahirasini shakllantirish; 
 veterinariya, chorvachilik va naslchilik sohasidagi ilg‘or xorijiy tajriba va ilmiy-texnik taraqqiyotda erishilgan natijalarni o‘rganishni tashkil etish, ushbu sohani rivojlantirishda mazkur tajribani joriy etish;
 veterinariya, chorvachilik va naslchilik sohasida xalqaro seminarlar, anjumanlar, ko‘rgazmalar o‘tkazilishini tashkil etish hamda boshqa tashkilotlar o‘tkazadigan shu kabi tadbirlarda ishtirok etishni ta’minlash.
 16. Qo‘mita markaziy apparati unga yuklatilgan vazifalarni bajarish quyidagi funksiyalarni amalga oshiradi:
 Qo‘mita va uning rahbariyati faoliyatini tashkiliy va axborot-tahlil jihatidan ta’minlaydi; 
 hududiy boshqarmalar va idoraviy mansub tashkilotlar tomonidan sohaga oid O‘zbekiston Respublikasining qonunlari, O‘zbekiston Respublikasi Prezidentining Farmonlari, qarorlari va farmoyishlari, Vazirlar Mahkamasining qarorlari va farmoyishlari bajarilishi ustidan tizimli nazoratni ta’minlaydi;
 Qo‘mita tomonidan O‘zbekiston Respublikasi Vazirlar Mahkamasi va O‘zbekiston Respublikasi Prezidenti Administratsiyasiga kiritiladigan hujjatlarning sifatli va o‘z vaqtida ishlab chiqilishini va ularning iqtisodiy va huquqiy ekspertizadan o‘tkazilishini tashkil etadi; 
 hududiy boshqarmalar va idoraviy mansub tashkilotlar faoliyatiga belgilangan tartibda rahbarlik qiladi, muvofiqlashtiradi va nazoratni amalga oshiradi;
 Qo‘mita faoliyati, shu jumladan, norma ijodkorligi sohasidagi faoliyatini huquqiy ta’minlanishini tashkil etadi;
 Qo‘mitaning vakolatiga tegishli tashkiliy, kadrlar, moliya, ishlab chiqarish-xo‘jalik masalalari va boshqa masalalarini hal etadi.
 17. Quyidagilar hududiy boshqarmalar va idoraviy mansub tashkilotlarining vazifalari hisoblanadi:
 Qo‘mitaga yuklangan vazifalar va funksiyalarning samarali bajarilishini ta’minlaydi;
 hududlarni kompleks ijtimoiy-iqtisodiy rivojlantirish bo‘yicha sektorlar bilan hamkorlikni amalga oshirish;
 veterinariya, chorvachilik va naslchilik sohasidagi va ular vakolatiga kiradigan boshqa masalalarga doir qonun hujjatlariga, normativ hujjatlarga rioya etish yuzasidan monitoring va nazorat olib borish;
 tuman (shahar) bo‘limlar va idora bo‘ysunuvidagi tashkilotlariga axborot-kommunikatsiya texnologiyalarini joriy etish;
 tuman (shahar) bo‘limlar va idora bo‘ysunuvidagi tashkilotlari faoliyatini muvofiqlashtirish hamda tahlil qilish;
 qonun hujjatlarida nazarda tutilgan boshqa vazifalarni ham amalga oshirishi mumkin.
 18. Hududiy boshqarmalar va idoraviy mansub tashkilotlar o‘ziga yuklangan asosiy vazifalarga muvofiq quyidagi funksiyalarni bajaradi:
 hududiy boshqarmalar va idoraviy mansub tashkilotlar faoliyatini tashkiliy va axborot-tahliliy jihatdan ta’minlaydi hamda unga rahbarlik qiladi;
 O‘zbekiston Respublikasi qonunlarining, O‘zbekiston Respublikasi Oliy Majlisi palatalari qarorlarining, O‘zbekiston Respublikasi Prezidenti farmonlari, qarorlari va farmoyishlarining, Vazirlar Mahkamasi qarorlari va farmoyishlarining hamda Qo‘mita qarorlari va buyruqlarining tuman (shahar) bo‘limlar, idoraviy mansub tashkilotlar tomonidan bajarilishini tizimli nazorat qiladi;
 tuman (shahar) bo‘limlar va idoraviy mansub tashkilotlar tomonidan kiritiladigan hujjatlarning sifatli va o‘z vaqtida ishlab chiqilishini, ularning iqtisodiy, moliyaviy va huquqiy ekspertizasi o‘tkazilishini tashkil etadi;
 tuman (shahar) bo‘limlar va idoraviy mansub tashkilotlar faoliyatiga rahbarlik qiladi, ularni muvofiqlashtiradi va nazorat qiladi;
 veterinariya, chorvachilik va naslchilik sohasida xizmatlar ko‘rsatish yuzasidan faoliyat olib boruvchi subyektlar bilan hamkorlik qiladi;
 veterinariya, chorvachilik va naslchilik sohasida hududiy dasturlarni bajarilishi monitoringini olib borish, yuridik va jismoniy shaxslarga davlat xizmatlarini ko‘rsatish bo‘yicha tuman (shahar) bo‘limlar va idoraviy mansub tashkilotlar xatti-harakatlarini muvofiqlashtiradi;
 tuman (shahar) bo‘limlar va idoraviy mansub tashkilotlarning moddiy-texnik ta’minotini tashkil etadi;
 tuman (shahar) bo‘limlar va idoraviy mansub tashkilotlar binolari va inshootlaridan joriy foydalanish bo‘yicha ishlar monitoringini o‘tkazadi va muvofiqlashtiradi; 
 jismoniy va yuridik shaxslar murojaatlari bilan ishlarni tashkil etadi;
 operativ, tashkiliy, kadrlar, moliyaviy, ishlab chiqarish va o‘z vakolatiga kiradigan boshqa masalalar yuzasidan qarorlar qabul qiladi;
 qonun hujjatlarida nazarda tutilgan boshqa funksiyalarni amalga oshiradi.
 19. Quyidagilar tuman (shahar) bo‘limlarining asosiy vazifalari hisoblanadi:
 Qo‘mitaga yuklangan vazifalar va funksiyalarning samarali bajarilishini ta’minlashda ishtirok etish;
 veterinariya, chorvachilik va naslchilik sohasidagi va o‘z vakolatiga kiradigan boshqa masalalarga doir tashkilotlar bilan hamkorlik qilish;
 qonun hujjatlariga, normativ hujjatlarga rioya etilishi yuzasidan monitoring va nazorat olib borish;
 veterinariya, chorvachilik va naslchilik sohasini yanada rivojlantirishda moliyalashtirish bo‘yicha takliflarni shakllantirish;
 veterinariya, chorvachilik va naslchilik sohasida xizmatlar ko‘rsatish bo‘yicha faoliyatni amalga oshiruvchi yuridik shaxslarni qo‘llab-quvvatlash;
 qonun hujjatlarida nazarda tutilgan boshqa vazifalarni ham amalga oshirishi mumkin.
 20. Tuman (shahar) bo‘limlar o‘ziga yuklangan asosiy vazifalarga muvofiq quyidagi funksiyalarni bajaradi:
 tuman (shahar) bo‘limlar faoliyatini tashkiliy va axborot-tahliliy jihatdan ta’minlaydi hamda ularga rahbarlik qiladi;
 O‘zbekiston Respublikasi qonunlari, O‘zbekiston Respublikasi Oliy Majlisi palatalari qarorlari, O‘zbekiston Respublikasi Prezidenti farmonlari, qarorlari va farmoyishlari, Vazirlar Mahkamasi qarorlari va farmoyishlari hamda Qo‘mita qarorlari va buyruqlari bajarilishini nazorat qiladi; 
 tuman (shahar) bo‘limlar tomonidan hujjatlarning sifatli va o‘z vaqtida ishlab chiqilishini, ularning iqtisodiy, moliyaviy va huquqiy ekspertizasi o‘tkazilishini tashkil etadi;
 veterinariya, chorvachilik va naslchilik sohasi bilan bog‘liq masalalar yuzasidan yuridik va jismoniy shaxslarga maslahat beradi va ularning faoliyatiga ko‘maklashadi;
 veterinariya, chorvachilik va naslchilik sohasi bo‘yicha xizmat ko‘rsatishda yuridik va jismoniy shaxslar bilan shartnomalar tuzadi;
 veterinariya, chorvachilik va naslchilik sohasini rivojlantirish istiqbollarini baholaydi, uning monitoringini tashkil etadi va o‘tkazadi;
 veterinariya, chorvachilik va naslchilik sohasini rivojlantirish dasturlarini ishlab chiqish va amalga oshirishda ishtirok etadi;
 veterinariya, chorvachilik va naslchilik sohasini rivojlantirish dasturlariga kiritilgan korxonalar, muassasalar va tashkilotlar tomonidan taqdim etiladigan axborot, shuningdek davlat statistika organlarining ma’lumotlar asosida mazkur dasturlar bajarilishi monitoringini olib boradi;
 veterinariya, chorvachilik va naslchilik sohasini rivojlantirish to‘g‘risidagi takliflarni ishlab chiqadi va mahalliy davlat hokimiyati organlarining ko‘rib chiqishi uchun kiritadi;
 veterinariya, chorvachilik va naslchilik sohasidagi qonun hujjatlarini takomillashtirishga doir chora-tadbirlarga rioya etilishini nazorat qiladi;
 veterinariya, chorvachilik va naslchilik sohasida xizmatlar ko‘rsatish bo‘yicha faoliyat olib boruvchi yuridik va jismoniy shaxslar bilan hamkorlik qiladi;
 jismoniy va yuridik shaxslar murojaatlari bilan ishlarni tashkil etadi;
 operativ, tashkiliy, kadrlar, moliyaviy, ishlab chiqarish xo‘jalik tuman (shahar) bo‘limlarining vakolatiga kiradigan boshqa masalalar yuzasidan qarorlar qabul qiladi;
 qonun hujjatlarida nazarda tutilgan boshqa funksiyalarni amalga oshiradi.
 21. Qo‘mita o‘ziga yuklangan vazifa va funksiyalarni amalga oshirish uchun quyidagi huquqlarga ega:
 vazirliklar, davlat qo‘mitalari, idoralar va boshqa tashkilotlardan veterinariya, chorvachilik va naslchilik sohasiga oid masalalar bo‘yicha ma’lumotlarni belgilangan tartibda so‘rab olish;
 yuridik va jismoniy shaxslardan hayvonlarning yuqumli kasalliklari tarqalishining oldini olishni hamda ularning tugatilishini ta’minlovchi chora-tadbirlar o‘tkazilishini, shuningdek epizootik holatni aniqlash uchun zarur bo‘lgan ma’lumot taqdim etilishini talab qilish;
 hayvonlarning va odamlarning sog‘lig‘i uchun xavf tug‘diradigan hayvonlar kasalligi aniqlangan taqdirda, hayvonlarni so‘yishga yoki yo‘q qilib tashlashga, kelib chiqishi hayvonotga mansub mahsulot va xomashyoni zararsizlantirishga (yuqumsizlantirishga), qayta ishlashga yoki utilizatsiya qilishga taalluqli, yuridik va jismoniy shaxslar tomonidan bajarilishi majburiy bo‘lgan talablarni belgilash;
 respublika hududida biologik xavfsizlikni ta’minlash maqsadida veterinariya dori vositalarini tayyorlash va ishlab chiqarish sharoitlarini o‘rganish bo‘yicha Qo‘mita huzurida markaziy rejim komissiyasini tashkil etish va uning faoliyat yuritishini ta’minlash; 
 veterinariya dori vositalari va ozuqabop qo‘shimchalarni ro‘yxatdan o‘tkazilganlik guvohnomasini olish uchun taqdim etilgan hujjatlar va ularning sinov natijalarini hamda veterinariya sohasiga oid tayyorlanadigan qo‘llanmalar, tavsiyanomalar va yo‘riqnomalarni o‘rganish, shuningdek ishlab chiqilgan veterinariya, veterinariya-sanitariya qoidalari va normalarini ko‘rib chiqish bo‘yicha Qo‘mita huzurida ilmiy-texnik kengash ishini tashkil etish va uning faoliyat yuritishini ta’minlash; 
 favqulodda holatlar vujudga kelganda epizootiyaga qarshi zarur choralar belgilash va veterinariya, veterinariya-sanitariya tadbirlarini o‘tkazish maqsadida ilmiy-tadqiqot va oliy ta’lim muassasalarining veterinariya yo‘nalishidagi olimlari, Veterinariya va chorvachilikni rivojlantirish davlat organlari va muassasalarining mutaxassislaridan iborat maxsus ishchi guruhlar tashkil etish va uning faoliyat yuritishini ta’minlash;
 xalqaro tashkilotlar, moliya institutlar va xorijiy davlatlarning kredit va grant mablag‘lari hisobiga veterinariya va chorvachilik sohalarida investitsiya loyihalarini amalga oshirish va amalga oshirish guruhlarini tashkil etish hamda ishlarini muvofiqlashtirish;
 yuridik va jismoniy shaxslarga pullik veterinariya, naslchilik-seleksiya va boshqa xizmatlar ko‘rsatish tartibi, xizmat turlari va tariflarini ishlab chiqish hamda belgilangan tartibda tasdiqlash;
 hay’at majlislarida veterinariya va chorvachilikni rivojlantirish davlat organlari hamda muassasalari rahbarlarining Qo‘mita vakolatiga taalluqli masalalar bo‘yicha hisobotlarini eshitish;
 veterinariya, chorvachilik va naslchilik sohasiga oid xizmat ko‘rsatish va ishlab chiqarish, shuningdek, yordamchi xo‘jaliklar faoliyatini tashkil etish yuzasidan takliflar tayyorlash; 
 belgilangan tartibda markaziy apparat va uning tizimiga kiruvchi tashkilotlarning daromadlar va xarajatlar smetasi, shtat jadvallarini ishlab chiqish va tasdiqlash;
 veterinariya xizmati va chorvachilikni rivojlantirish jamg‘armasi mablag‘larini shakllantirish va ulardan foydalanishni tashkil etish;
 Qo‘mita xodimlarini ish haqi, mukofotlar, qo‘shimcha to‘lovlar, ustamalar va shaxsiy ustamalar hamda mehnat haqi tizimida nazarda tutilgan boshqa rag‘batlantirishlar qonun hujjatlarida belgilangan tartibda amalga oshirish;
 veterinariya, veterinariya-sanitariya qoidalari va normalarini ishlab chiqish va tasdiqlash;
 Qo‘mita tizimi faoliyatiga oid noshirlik faoliyatini amalga oshirish;
 Qo‘mita qonun hujjatlariga muvofiq boshqa huquqlarga ham ega bo‘lishi mumkin.
 22. Qo‘mita:
 Qo‘mitaga yuklangan vazifa va funksiyalarni samarali bajarish, shuningdek, veterinariya va chorvachilik sohasida davlat siyosatini samarali amalga oshirish;
 Qo‘mita faoliyatiga tegishli prognoz ko‘rsatkichlariga erishilishini so‘zsiz ta’minlash;
 O‘zbekiston Respublikasi Vazirlar Mahkamasiga va O‘zbekiston Respublikasi Prezidenti Administratsiyasiga kiritilayotgan normativ-huquqiy hujjatlar loyihalari va boshqa hujjatlar, shuningdek, Qo‘mita tomonidan qabul qilinayotgan qarorlarning sifati, pirovard natijalari va amalga oshirilishi oqibatlari; 
 soha (tarmoq)ni rivojlantirish bo‘yicha dasturlar, chora-tadbirlar rejalari, “yo‘l xaritalari” va boshqa dasturiy hujjatlarni samarali amalga oshirish, shuningdek, veterinariya va chorvachilik sohasida hududlarni ijtimoiy-iqtisodiy rivojlantirish va muammolarning yechilishi;
 fuqarolar va tadbirkorlik subyektlarining huquqlariga rioya etilishini va qonuniy manfaatlari himoya qilinishini ta’minlash uchun mas’uldir.
 23. Qo‘mitaning markaziy apparati o‘ziga yuklangan vazifa va funksiyalarni bajarish uchun quyidagi huquqlarga ega: 
 hududiy boshqarmalar va uning idoraviy mansub tashkilotlaridan Qo‘mitaning markaziy apparatida ko‘rib chiqiladigan, tahlil qilish va ishlash uchun zarur bo‘lgan materiallar hamda ma’lumotlarni, shuningdek, normativ-huquqiy hujjatlar loyihalarini va boshqa hujjatlarni so‘rash va olish; 
 Qo‘mitada ko‘rib chiqiladigan masalalarni ishlash, axborot va tahliliy materiallarni, shuningdek, normativ-huquqiy hujjatlar va boshqa hujjatlar loyihalarini tayyorlash uchun zarur bo‘lganda hududiy boshqarmalar va uning idoraviy mansub tashkilotlari rahbarlari hamda vakillarini jalb qilish, ushbu maqsadlar uchun ekspert va ishchi guruhlarni tashkil etish;
 hududiy boshqarmalar va uning idoraviy mansub tashkilotlaridan ular kiritgan normativ-huquqiy hujjatlar va boshqa hujjatlar loyihalarini qayta ishlab chiqishni talab qilish, zarur bo‘lganda ularni qayta ko‘rib chiqish uchun qaytarish;
 hududiy boshqarmalar va uning idoraviy mansub tashkilotlari rahbarlari hamda vakillari ishtirokida yig‘ilishlar o‘tkazish;
 tezkor hal etilishi lozim bo‘lgan va Qo‘mitaga yuklangan vazifa va funksiyalarni bajarish bilan bog‘liq masalalar bo‘yicha hududiy boshqarmalar va uning idoraviy mansub tashkilotlari rahbarlariga belgilangan tartibda topshiriqlar berish; 
 hududiy boshqarmalar va uning idoraviy mansub tashkilotlarining qabul qilingan qonun hujjatlari va boshqa normativ — huquqiy hujjatlar, O‘zbekiston Respublikasi Prezidenti va Vazirlar Mahkamasining topshiriqlari, shuningdek, Qo‘mita va uning rahbariyatining hujjatlari va topshiriqlari bajarilishiga oid faoliyatini o‘rganish va belgilangan tartibda tekshirish; 
 Qo‘mita markaziy apparati huzurida sohaga oid muammolar bo‘yicha jamoatchilik, konsultativ, ilmiy-texnik va boshqa kengashlar, idoralararo ekspert komissiyalar tashkil etish, maxsus kengashlar chaqirish, shuningdek veterinariya va chorvachilikni rivojlantirishning uzoq muddatli dasturlarini, hududiy kompleks sxemalarini, qonun hujjatlari loyihalarini ishlab chiqish, shuningdek faoliyati bilan bog‘liq boshqa masalalarni hal etish uchun ilmiy-tadqiqot, loyihalash tashkilotlari, oliy ta’lim muassasalari hamda boshqa yuridik va jismoniy shaxslarni qonun hujjatlarida belgilangan tartibda jalb etish; 
 veterinariya xizmati va chorvachilikni rivojlantirish jamg‘armasi mablag‘larini belgilangan tartibda shakllantirish va ulardan foydalanish;
 qonun hujjatlarida belgilangan tartibda veterinariya va chorvachilik sohasidagi masalalar mavzusida noshirlik faoliyatini amalga oshirish;
 hududiy boshqarmalar va uning idoraviy mansub tashkilotlarining qabul qilingan qonun hujjatlari va boshqa normativ-huquqiy hujjatlar, O‘zbekiston Respublikasi Prezidenti va Vazirlar Mahkamasining topshiriqlari, shuningdek, Qo‘mita va uning rahbariyatining hujjatlari va topshiriqlari bajarilishiga oid faoliyatini o‘rganish va belgilangan tartibda tekshirish; 
 veterinariya va chorvachilik sohasida tegishli mintaqaviy, xorijiy va xalqaro tashkilotlar bilan hamkorlikni rivojlantirish. 
 Qo‘mita markaziy apparati qonun hujjatlariga muvofiq boshqa huquqlarga ham ega bo‘lishi mumkin.
 24. Qo‘mita markaziy apparati:
 hududiy boshqarmalar va idoraviy mansub tashkilotlari bilan birgalikda Qo‘mitaga yuklangan vazifa va funksiyalarning sifatli va o‘z vaqtida bajarilishini ta’minlash;
 Qo‘mita markaziy apparati bo‘linmalarining Qo‘mita faoliyatiga tegishli prognoz ko‘rsatkichlariga erishishni ta’minlashga doir ishini tashkil etish;
 Qo‘mita tomonidan ko‘rib chiqish uchun O‘zbekiston Respublikasi Vazirlar Mahkamasiga va O‘zbekiston Respublikasi Prezidenti Administratsiyasiga kiritiladigan normativ-huquqiy hujjatlar loyihalari va boshqa hujjatlarni, shuningdek, Qo‘mita qabul qiladigan qarorlarni sifatli tayyorlash va ekspertizadan o‘tkazish;
 hududiy boshqarmalar va idoraviy mansub tashkilotlari tomonidan dasturlar, chora-tadbirlar rejalari, “yo‘l xaritalari” va sohani, shuningdek, tegishli tarmoqda hududlarni ijtimoiy-iqtisodiy rivojlantirish bo‘yicha boshqa dasturiy hujjatlar amalga oshirilishini tashkil etish;
 fuqarolar va tadbirkorlik subyektlarining huquqlariga rioya etilishini va qonuniy manfaatlari himoya qilinishini ta’minlash uchun mas’uldir.
 25. Hududiy boshqarmalar va idoraviy mansub tashkilotlar o‘zlariga yuklangan vazifa va funksiyalarni bajarish uchun quyidagi huquqlarga ega:
 o‘z vakolatiga kiradigan masalalarni hal etish uchun zarur bo‘lgan ma’lumotlarni davlat va xo‘jalik boshqaruvi organlarining hududiy bo‘linmalaridan, mahalliy davlat hokimiyati organlaridan belgilangan tartibda so‘rash va olish;
 o‘z vakolatlari doirasidagi masalalar yuzasidan mahalliy davlat hokimiyati organlariga ko‘rib chiqish uchun takliflar kiritish;
 sohaga oid qonun hujjatlarida ko‘rsatilgan qonun talablari buzilishlarini bartaraf etish to‘g‘risida yuridik va jismoniy shaxslarga ko‘rsatmalar berish;
 o‘z vakolati doirasida belgilangan tartibda ma’muriy huquqbuzarliklar bo‘yicha ishlarni ko‘rib chiqish, mansabdor shaxslar va fuqarolarga jarimalar solish.
 26. Hududiy boshqarmalar va idoraviy mansub tashkilotlar:
 tuman (shahar) bo‘limlar bilan birgalikda ularga yuklangan vazifa va funksiyalarning o‘z vaqtida va sifatli bajarilishini ta’minlash; 
 hududiy boshqarmalar va idoraviy mansub tashkilotlari faoliyati bilan bog‘liq bo‘lgan prognoz ko‘rsatkichlarga erishilishini ta’minlash;
 Qo‘mitaga kiritilayotgan hujjatlar loyihalari va takliflar, shuningdek, hududiy boshqarmalar va idoraviy mansub tashkilotlartomonidan qabul qilinayotgan qarorlarning sifati, pirovard natijalari va amalga oshirilishi oqibatlari;
 tumanlar (shaharlar)da aniqlangan muammolarni har tomonlama va chuqur tahlil qilish va umumlashtirish asosida Qoraqalpog‘iston Respublikasi, viloyatlar va Toshkent shahrida veterinariya va chorvachilikni rivojlantirish bo‘yicha takliflar tayyorlash;
 Qoraqalpog‘iston Respublikasi, viloyatlar va Toshkent shahrida sohani rivojlantirish, yuzaga keladigan muammolarning yechilishi bo‘yicha dasturlar, chora-tadbirlar rejalari, “yo‘l xaritalari”ni samarali amalga oshirish;
 fuqarolar va tadbirkorlik subyektlarining huquqlariga rioya etilishini va qonuniy manfaatlari himoya qilinishini ta’minlash uchun mas’uldir.
 27. Tuman (shahar) bo‘limlar o‘zlariga yuklangan vazifa va funksiyalarni bajarish uchun quyidagi huquqlarga ega:
 o‘z vakolatiga kiradigan masalalarni hal etish uchun zarur bo‘lgan ma’lumotlarni davlat va xo‘jalik boshqaruvi organlarining tuman bo‘linmalaridan, mahalliy davlat hokimiyati organlaridan belgilangan tartibda so‘rash va olish;
 o‘z vakolatlari doirasidagi masalalar bo‘yicha hududiy boshqarmalarga, mahalliy davlat hokimiyati organlariga ko‘rib chiqish uchun takliflar kiritish;
 sohaga oid qonun hujjatlarida ko‘rsatilgan qonun talablari buzilishlarini bartaraf etish to‘g‘risida yuridik va jismoniy shaxslarga ko‘rsatmalar berish;
 o‘z vakolati doirasida belgilangan tartibda ma’muriy huquqbuzarliklar bo‘yicha ishlarni ko‘rib chiqish, mansabdor shaxslar va fuqarolarga jarimalar solish.
 28. Tuman (shahar) bo‘limlar:
 o‘zlariga yuklangan vazifa va funksiyalarning o‘z vaqtida va sifatli bajarilishini ta’minlash;
 hududiy boshqarmalarga kiritilayotgan hujjatlar loyihalari va takliflar, shuningdek, tuman (shahar)dagi bo‘linmalar tomonidan qabul qilinayotgan qarorlarning sifati, pirovard natijalari va amalga oshirilishi oqibatlari; 
 aholini, ayniqsa yoshlarni, tadbirkorlik subyektlarini tashvishga solayotgan dolzarb muammolarni, shuningdek, tegishli hududda chorvachilikni rivojlantirish va epizootik osoyishtalikni ta’minlashga to‘sqinlik qiladigan tizimli kamchiliklarni aniqlash, tuman (shahar)ni rivojlantirish dasturiga kiritish uchun takliflar tayyorlash va kiritish;
 tuman (shahar)larda sohani rivojlantirish, yuzaga keladigan muammolarning yechilishi bo‘yicha dasturlar, chora-tadbirlar rejalari, “yo‘l xaritalari”ni samarali amalga oshirish; 
 fuqarolar va tadbirkorlik subyektlarining huquqlariga rioya etilishini va qonuniy manfaatlari himoya qilinishini ta’minlash uchun mas’uldir.
 29. Quyidagilar Qo‘mita raisining asosiy funksional vazifalari hisoblanadi:
 O‘zbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish;
 Qo‘mita faoliyatiga umumiy rahbarlikni amalga oshirish, O‘zbekiston Respublikasi Prezidentining tegishli hujjatlari, Vazirlar Mahkamasining qarorlari va boshqa qonun hujjatlari bilan Qo‘mitaga yuklangan vazifa va funksiyalar bajarilishini tashkil etish; 
 O‘zbekiston Respublikasi Prezidentining hujjatlari, Vazirlar Mahkamasining qarorlari bilan tasdiqlangan Qo‘mitaning faoliyatini yanada takomillashtirish bo‘yicha konsepsiyalar, kompleks dasturlar va kompleks tadbirlar bajarilishining tanqidiy va chuqur tahlilini olib borish;
 Qo‘mita, shuningdek, uning hududiy boshqarmalari va idoraviy mansub tashkilotlari faoliyatiga tegishli prognoz ko‘rsatkichlariga so‘zsiz erishishni ta’minlash bo‘yicha amaliy chora-tadbirlarning ishlab chiqilishini tashkil etish va amalga oshirish;
 O‘zbekiston Respublikasi Prezidenti Administratsiyasi bo‘linmalari va Vazirlar Mahkamasining komplekslari, shuningdek, tegishli vazirlik va idoralar bilan Qo‘mita faoliyati sohasiga kiradigan masalalar bo‘yicha o‘zaro hamkorlik qilish, Vazirlar Mahkamasi va uning Rayosati majlislarida masalalarning ko‘rib chiqilishida ishtirok etish; 
 O‘zbekiston Respublikasi Prezidenti, O‘zbekiston Respublikasi Bosh vaziri va uning o‘rinbosarlari topshiriqlarini o‘z vaqtida va sifatli bajarish; 
 o‘z o‘rinbosarlarining vakolatlarini belgilash, ular o‘rtasida vazifalarni taqsimlash, Qo‘mitaning boshqa mansabdor shaxslari vakolatlarini belgilash, o‘z o‘rinbosarlari va boshqa mansabdor shaxslarning Qo‘mita faoliyatining alohida qismlariga rahbarlik qilishi uchun ularning shaxsiy mas’uliyati darajalarini belgilash;
 Qo‘mita faoliyatini rejalashtirishni tashkil etish, Qo‘mita va o‘z o‘rinbosarlarining har choraklik ish rejalarini tasdiqlash, ularning bajarilishi yuzasidan nazoratni ta’minlash; 
 O‘zbekiston Respublikasi Prezidenti va Vazirlar Mahkamasining qarorlari va topshiriqlari ijrosini tashkil etish hamda monitoring olib borishning amaliy tizimini yaratish, Qo‘mita faoliyatida ijro intizomini mustahkamlash bo‘yicha kompleks amaliy chora-tadbirlarni bajarish, shuningdek, O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek, ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari, shuningdek, barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son qaroriga va Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq hududiy boshqarmalar va idoraviy mansub tashkilotlari rahbarlarining shaxsiy mas’uliyatini oshirish chora-tadbirlarini ko‘rish; 
 Qo‘mita xodimlarini tizimli qayta tayyorlashni va ularning malakasini oshirishni tashkil etish;
 Qo‘mita tizimida kadrlarni tanlash va joy-joyiga qo‘yish, ularning samarali faoliyati uchun zarur shart-sharoitlar yaratish, Qo‘mitaning kadrlar zaxirasini shakllantirish;
 O‘zbekiston Respublikasi Prezidenti, O‘zbekiston Respublikasi Prezidenti Administratsiyasi va Vazirlar Mahkamasi nomenklaturasiga kiradigan bo‘sh lavozimlarga taklif etilgan kadrlarning, shuningdek, Qo‘mitaga ishga qabul qilinayotgan boshqa kadrlarning kasbiy mahorati, o‘z ishini bilishi, amaliy tajribaga, yuqori darajada ishlash xususiyatlariga va ma’naviy-axloqiy fazilatlarga ega ekanligi kafolatini ta’minlash; 
 faoliyat sohasi masalalari bo‘yicha normativ-huquqiy hujjatlar loyihalari sifatli ishlab chiqilishini, ular “Normativ-huquqiy hujjatlar to‘g‘risida”, “Qonunlar loyihalarini tayyorlash va ularni O‘zbekiston Respublikasi Oliy Majlisi Qonunchilik palatasiga kiritish tartibi to‘g‘risida”gi O‘zbekiston Respublikasi qonunlari, O‘zbekiston Respublikasi Prezidentining 2018-yil 26-avgustdagi PF-5519-son Farmoni bilan tasdiqlangan O‘zbekiston Respublikasi Prezidenti Administratsiyasining Reglamenti va Vazirlar Mahkamasining 2019-yil 22-martdagi 242-son qarori bilan tasdiqlangan O‘zbekiston Respublikasi Vazirlar Mahkamasining Reglamenti talablariga qat’iy muvofiq ravishda o‘z vaqtida kiritilishini tashkil etish, ularning Vazirlar Mahkamasi apparatida puxta ishlanishida, Vazirlar Mahkamasi rahbariyati huzurida himoya qilinishi va O‘zbekiston Respublikasi Prezidenti Administratsiyasida ko‘rib chiqilishida ishtirok etish;
 “Normativ-huquqiy hujjatlar to‘g‘risida”, “Qonunlar loyihalarini tayyorlash va ularni O‘zbekiston Respublikasi Oliy Majlisi Qonunchilik palatasiga kiritish tartibi to‘g‘risida”gi O‘zbekiston Respublikasi qonunlariga va Vazirlar Mahkamasining 2016-yil 17-oktabrdagi 345-son qarori bilan tasdiqlangan Davlat va xo‘jalik boshqaruvi organlari, mahalliy ijro etuvchi hokimiyat organlarining qonun loyihasi faoliyatining Namunaviy reglamentiga muvofiq Qo‘mitaning qonun loyihalarini tayyorlash faoliyatini tashkil etish;
 Qo‘mita vakolatiga kiradigan masalalar bo‘yicha buyruqlar, ko‘rsatmalar chiqarish va normativ-huquqiy hujjatlarni qabul qilish, zarur bo‘lganda boshqa vazirlik va idoralar bilan birgalikda tegishli qarorlar qabul qilish;
 Qo‘mitaga taqdim etilgan takliflar va normativ-huquqiy hujjat loyihalarining to‘liq va har tomonlama ko‘rib chiqilishini ta’minlash, ularni puxta huquqiy, moliyaviy, iqtisodiy va boshqa ekspertizadan o‘tkazish, shuningdek, O‘zbekiston Respublikasi Prezidentining 2018-yil 26-avgustdagi PF-5519-son Farmoni bilan tasdiqlangan O‘zbekiston Respublikasi Prezidenti Administratsiyasining Reglamenti va Vazirlar Mahkamasining 2019-yil 22-martdagi 242-son qarori bilan tasdiqlangan O‘zbekiston Respublikasi Vazirlar Mahkamasining Reglamentida belgilangan muddatlarda kelishish (viza qo‘yish); 
 Qo‘mita rahbarlari va xodimlarining xizmat safarlarini O‘zbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari to‘g‘risida” 2014-yil 5-martdagi PQ-2142-son va “Mansabdor shaxslarning xorij mamlakatlariga xizmat safarlari samarasi uchun shaxsiy mas’uliyatlarini yanada oshirish va xorijiy delegatsiyalarning O‘zbekiston Respublikasiga tashriflarini tashkil etish choralari to‘g‘risida” 2017-yil 3-avgustdagi PQ-3170-son qarorlari talablariga to‘liq mos ravishda amalga oshirish va tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablag‘lardan maqsadli va oqilona foydalanishni ta’minlash;
 o‘z o‘rinbosarlari, hududiy boshqarmalar va uning idoraviy mansub tashkilot rahbarlari faoliyati samaradorligi va natijadorligini muntazam ravishda tanqidiy tahlil qilish, Qo‘mitaning Hay’at majlislarida ularning shaxsiy hisobotlarini eshitish, yakuniy natijalar bo‘yicha zarur choralar ko‘rish;
 Qo‘mita xodimlarini rag‘batlantirish va intizomiy javobgarlikka tortish masalalarini hal qilish, o‘z o‘rinbosarlarini rag‘batlantirish va intizomiy javobgarlikka tortish, shu jumladan, ularning egallab turgan lavozimda qolishining maqsadga muvofiqligiga doir masalalarni ko‘rib chiqish to‘g‘risida takliflar kiritish, ularning shaxsiy mas’uliyatini oshirishga doir tizimli chora-tadbirlarni amalga oshirish;
 Qo‘mita xodimlari tomonidan Vazirlar Mahkamasining 2016-yil 2-martdagi 62-son qarori bilan tasdiqlangan Davlat boshqaruvi organlari va mahalliy ijro etuvchi hokimiyat organlari xodimlarining odob-axloq namunaviy qoidalari asosida tasdiqlangan Qo‘mita xodimlarining odob-axloq qoidalari talablariga rioya etilishini ta’minlashni nazorat qilish; 
 O‘zbekiston Respublikasining “Korrupsiyaga qarshi kurashish to‘g‘risida”gi Qonuni talablariga muvofiq, Qo‘mita tizimida korrupsiya va boshqa qonun buzarliklarning oldini olish bo‘yicha choralar ko‘rish, shuningdek, huquq amaliyoti va qonunchilikni takomillashtirish bo‘yicha chora-tadbirlar ishlab chiqish va amalga oshirish yo‘li bilan ularni aniqlash, tahlil qilish, ularni yuzaga keltiruvchi sabablar va shart-sharoitlarni bartaraf etish; 
 Qo‘mita va uning hududiy boshqarmalari hamda idoraviy mansub tashkilotlari ishini tashki